TMB-TBANK เงินล้น 2 หมื่นล้าน
หลังจากธนาคารทหารไทย จำกัด (มหาชน) หรือ TMB สร้างบิ๊กเซอร์ไพรส์ด้วยการประกาศควบรวมธนาคารธนชาต จำกัด (มหาชน) หรือ TBANK ตั้งแต่ช่วงปลายปี 2562 ล่าสุดนายแบงก์ใหญ่ TMB “ปิติ ตัณฑเกษม” เปิดเผยว่ากระบวนการควบรวมจะแล้วเสร็จกลางเดือน ก.ค.นี้
19 มี.ค. 2564

สำนักข่าวรัชดา
หลังจากธนาคารทหารไทย จำกัด (มหาชน) หรือ TMB สร้างบิ๊กเซอร์ไพรส์ด้วยการประกาศควบรวมธนาคารธนชาต จำกัด (มหาชน) หรือ TBANK ตั้งแต่ช่วงปลายปี 2562 ล่าสุดนายแบงก์ใหญ่ TMB “ปิติ ตัณฑเกษม” เปิดเผยว่ากระบวนการควบรวมจะแล้วเสร็จกลางเดือน ก.ค.นี้
ไม่ว่าจะเป็นเรื่องการเปลี่ยนชื่อใหม่เป็นธนาคารทหารไทยธนชาต จำกัด (มหาชน) หรือ TTB การปรับโครงสร้างภายใน ทั้งการโอนย้ายข้อมูล ฐานลูกค้า และควบรวมพนักงานของทั้งสองแบงก์เข้าด้วยกัน
แต่ระหว่างนี้มีตัวเลขของทั้งสองแบงก์ที่น่าสนใจ โดยเป็นข้อมูล ณ วันที่ 28 ก.พ. 2564
ตัวเลขแรกเป็นเงินสด ซึ่ง TMB มีอยู่ที่ 11,909.50 ล้านบาท ส่วนธนาชาตมีเงินสด 7,626.58 ล้านบาท…สองแบงก์รวมกันก็ปาไป 19,536.06 ล้านบาท
ถัดมาเป็นตัวเลขฐานเงินฝากที่สูงขึ้น จากเดิม TMB มีฐานเงินฝาก 857,368.79 ล้านบาท และธนชาตมีฐานเงินฝากอยู่ที่ 539,962.26 ล้านบาท รวมกันแล้วปาไป 1,397,331.05 ล้านบาท
อีกอันเป็นกำไรสะสม ที่ธนชาตมี 85,887.22 ล้านบาท ส่วน TMB มี 62,574.52 ล้านบาท รวมเป็น 148,461.74 ล้านบาท…
เห็นได้ชัดว่าแบงก์ใหม่ ทหารไทยธนชาต มีเงินสดล้นมือ และมีกำไรสะสมบานเบอะกว่าแสนล้านบาท ขณะที่ฐานเงินฝากสูงถึง 1,397,331.05 ล้านบาท
แต่ประเด็นอยู่ที่ว่า ฐานเงินฝากที่สูงก็เป็นต้นทุนของแบงก์ น่าสนใจจะบริหารจัดการอย่างไร..?
แนวทางแรก คงได้เห็นการเร่งปล่อยสินเชื่อของแบงก์ทหารไทยธนชาต มากขึ้น สอดคล้องกับก่อนหน้านี้ที่ประกาศจะรุกปล่อยสินเชื่อรถยนต์ให้มากขึ้น เนื่องจากมีมาร์จิ้นค่อนข้างสูง
และอีกแนวทาง อาจมีการโยกเงินไปเข้ากลุ่มประกันและลงทุนในกองทุนเพื่อให้ผลตอบแทนที่ดีขึ้น…อันนี้ก็น่าสนใจ
ถือเป็นการแก้ปัญหาต้นทุนเงินฝาก..!!
สาเหตุที่ TMB มีฐานเงินฝากเยอะ เนื่องจากเมื่อหลายปีก่อนมีการเร่งฐานเงินฝาก แต่การปล่อยกู้ค่อนข้างต่ำ เมื่อเทียบกับธนาชาตที่มีสินเชื่อหลากหลายมากกว่า…กลายเป็นความเสี่ยงของ TMB ที่ปล่อยสินเชื่อต่ำ แต่ต้องอุ้มดอกเบี้ยเงินฝากสูง
ส่วนกรณีเงินสดล้น และกำไรสะสมมากมายนั้น ก็มีโอกาสจะเห็นทหารไทยธนชาต จ่ายปันผลมากขึ้น หากไม่มีเกณฑ์ของแบงก์ชาติครอบไว้
งานนี้คงต้องวัดใจ บอร์ดทหารไทยธนชาตแล้วล่ะว่าจะเอาไง..? หลังจากงวดปี 2563 เคาะจ่ายปันผลแค่ 0.045 บาท โดยจะขึ้นเครื่องหมาย XD วันที่ 29 เม.ย. 2564 และกำหนดจ่ายวันที่ 20 พ.ค. 2564
แหม๊…นี่ถ้าทหารไทยธนชาต ติดทำเทียบหุ้นปันผลงามกับเค้าบ้าง…ก็คงดี อย่างน้อยก็ช่วยปลอบประโลมใจผู้ถือหุ้นได้บ้างแหละน่า
เพราะครั้นจะไปหวังพึ่งแคปปิตอลเกนคงยาก ทุกวันนี้หุ้น TMB ยังซึมกะทือไม่ไปไหน ไม่สามารถหลุดพ้นจากหุ้นเศษบาทได้สักที…
น่าเห็นใจคนที่ติดหุ้นที่ราคา 3 บาทกว่า ๆ ที่อนาคตยังมืดมนจริง ๆ…
…อิ อิ อิ…